## Odluka Ustavnog suda Republike Hrvatske broj:U-IIIA-931/2005 od 24. svibnja 2006.

### NN 70/2006 (26.6.2006.), Odluka Ustavnog suda Republike Hrvatske broj:U-IIIA-931/2005 od 24. svibnja 2006.

# USTAVNI SUD REPUBLIKE HRVATSKE

**1694**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio »B.« d.o.o. iz P., zastupan
po direktoru Z. P., na sjednici održanoj 24. svibnja 2006. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Krku dužan je provesti ovršne radnje i dovršiti postupak
ovrhe u predmetu koji se vodi pred tim sudom pod poslovnim brojem: Ovr-2362/02 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe »B.« d.o.o. iz P., G. 292e, zastupanom po direktoru
Z. P., određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 4.500,00 kn.
IV. Naknada iz točke II. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositelj je 28. veljače 2005. godine podnio ustavnu
tužbu smatrajući da Općinski sud u Krku nije u razumnom roku proveo pravomoćno
rješenje o ovrsi Trgovačkog suda u Bjelovaru.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Krku od 5. siječnja 2006. godine te uvida u presliku spisa Općinskog suda u Krku
broj: Ovr-457/02, utvrdio činjenice koje su pravnorelevantne za odlučivanje o
povredi ustavnog prava podnositelja, zajamčenog člankom 29. stavkom 1. Ustava.
Podnositelj je 23. listopada 2001. godine Trgovačkom sudu u Bjelovaru podnio
prijedlog za ovrhu, na temelju ovršne isprave protiv ovršenika »B. c.« d.o.o. iz
P., radi naplate novčane tražbine ovrhom na nekretnini. Istog dana sud je donio
rješenje o ovrsi broj: Ovr-2389/01. Protiv navedenog rješenja ovršenik je
izjavio žalbu.
Visoki trgovački sud Republike Hrvatske je rješenjem broj: Pž-142/02 od 5.
ožujka 2002. godine odbio žalbu ovršenika kao neosnovanu te potvrdio
prvostupanjsko rješenje.
Spis je radi provedbe ovrhe 25. travnja 2002. godine dostavljen Općinskom sudu u
Krku, kao mjesno nadležnom sudu.
Podnescima od 10. lipnja 2002., 5. srpnja 2002. i 29. rujna 2003. godine
podnositelj je požurivao postupanje suda.
Službenom bilješkom u spisu od 28. svibnja 2004. godine određeno je da će se
postupak nastaviti nakon povrata spisa Z-4421/01 sa Županijskog suda u Rijeci.
Spis Z-4421/01 vraćen je Općinskom sudu u Krku 2. lipnja 2004. godine.
Podneskom od 1. veljače 2005. godine podnositelj je požurio rad suda.
Daljnjih radnji u postupku nije bilo.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je 23. listopada 2001. godine Trgovačkom sudu u Bjelovaru podnio
prijedlog za ovrhu, na temelju ovršne isprave protiv ovršenika »B. c.« d.o.o. iz
P., radi naplate novčane tražbine ovrhom na nekretnini.
Ustavna tužba podnesena je 28. veljače 2005. godine, a do tog dana sudski
postupak nije pravomoćno okončan pa Ustavni sud utvrđuje da do dana podnošenja
ustavne tužbe postupak u ovom predmetu traje ukupno tri (3) godine, četiri (4)
mjeseca i pet (5) dana.

4.2. POSTUPANJE NADLEŽNOG SUDA

Postupak se u razmatranom pravnorelevantnom razdoblju vodio pred Trgovačkim
sudom u Bjelovaru, koji je povodom prijedloga za ovrhu, kojeg je 23. listopada
2001. godine podnio podnositelj, istog dana donio rješenje o ovrsi broj: Ovr-2389/01.
Spis je zatim povodom žalbe ovršenika otpremljen Visokom trgovačkom sudu
Republike Hrvatske, koji je rješenjem broj: Pž-142/02 od 5. ožujka 2002. godine
potvrdio prvostupanjsko rješenje.
Spis je zatim, radi provedbe ovrhe, 25. travnja 2002. godine ustupljen Općinskom
sudu u Krku, kao mjesno nadležnom sudu. Taj sud nije proveo niti jednu ovršnu
radnju.

4.3. PONAŠANJE PODNOSITELJA USTAVNE TUŽBE(OVRHOVODITELJA U SUDSKOM POSTUPKU)

Prema utvrđenju Ustavnog suda, podnositelj svojim ponašanjem nije pridonio
duljini sudskog postupka

4.4. SLOŽENOST SUDSKOG PREDMETA

Ustavni sud utvrđuje da se ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u ovom
ovršnom predmetu trajao tri godine, četiri mjeseca i pet dana te da još uvijek
nije dovršen. Iako su Trgovački sud u Bjelovaru i Visoki trgovački sud Republike
Hrvatske postupali izrazito učinkovito, Općinski sud u Krku u razdoblju od preko
dvije godine i deset mjeseci nije poduzeo niti jednu ovršnu radnju.
Sagledavajući postupak kao cjelinu, Ustavni sud nalazi da je povrijeđeno pravo
podnositelja na suđenje u razumnom roku, zajamčeno člankom 29. stavkom 1. Ustava
Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Krku dužan je dostaviti Ustavnom sudu pisanu
obavijest o datumima donošenja i otpreme rješenja o dovršetku ovrhe provedbom
posljednje ovršne radnje, odnosno druge odluke kojom se postupak ovrhe dovršava
u skladu s člankom 68. Ovršnog zakona (»Narodne novine«, broj 57/96., 29/99.,
173/03., 151/04., 88/05.), u roku od osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove odluke.
Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-931/2005
Zagreb, 24. svibnja 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec,** v. r.

Odluka, NN 70/2006-1694
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)